Alþjóðaorkumálastofnunin spáir því að mikil aukning verði í kolefnislosun á árinu, sú næst mesta frá upphafi. Framkvæmdastjóri stofnunarinnar segir þessa þróun vonbrigði og hneyksli.
Mesta aukning kolefnislosunar var fyrir um áratug, í kjölfar fjármálakreppunnar. Nú virðast ríki heims setja mikla fjármuni í jarðefnaeldsneytisiðnað til þess að sporna við efnahagsáhrifum kórónuveirufaraldursins. Sérstaklega er spáð mikilli aukningu kolavinnslu, sem er sá orkugjafi sem mengar andrúmsloftið einna mest. Aukning er mikil í Asíu en einnig í Bandaríkjunum. Samt hefur endurnýjanleg orka lækkað mikið í verði og er nú ódýrari en kol. Í samtali við breska blaðið The Guardian segir Faith Birol, framkvæmdastjóri Alþjóðaorkumálastofnunarinnar, að þessi þróun sé vonbrigði og hneyksli. Á sama tíma og stjórnvöld ríkja í heiminum segjast hafa baráttuna gegn loftslagsvá að leiðarljósi verði næst mesta aukning kolefnislosunar frá upphafi.